དེ་ཡང་ལེགས་སྦྱར་སྐད་ཀྱི་རྀ་ཏུ་དང་།ལྀ་ཐུ་ཞེས་པ་བོད་སྐད་དུ་དུས་ཚིགས་ཞེས་པ་ཡིན་ལ།ལྀ་ཐུ་ཞེས་པ་རིམ་གྱིས་སྒྲ་ཟུར་ཆགས་ནས་ལེའུ་ཐོ་དང་།དེང་སང་ལི་ཐོ།ལོ་ཐོ།ཟླ་ཐོ་ཡང་བརྗོད་དེ་མདོ་དབུས་གཙང་གསུམ་གྱི་སྨན་རྩིས་ཁང་ཕལ་ཆེ་བའི་ལོ་རེ་བཞིན་འདོན་སྤེལ་བྱེད་བཞིན་པའི་གནམ་རིག་སྐར་དཔྱད་ཀྱི་རྩིས་འབྲས་སྙིང་པོར་བསྡུས་པ་ཡིན་ལ།དེ་ནི་བོད་རིགས་ས་ཁུལ་ཡོངས་ཀྱི་ཞིང་འབྲོག་མང་ཚོགས་ལ་ཕན་སྦྱིན་གནོད་སྲུང་གི་བྱ་བ་བཟང་པོ་སྒྲུབ་པའི་ནུས་ལྡན་གྱི་རིག་པ་ཡིན།ཞེས་མཁས་པའི་དབང་པོ་ཁྲོ་རུ་ཚེ་དབང་རྣམ་རྒྱལ་རིན་པོ་ཆེས་གསུངས་ཡོད།ལོ་རེ་བཞིན་ལི་ཐོའི་ནང་དུ་འཁོད་པའི་བྱ་བཞག་གནམ་དཔྱད་རྩིས་དང་།སོ་ནམ་འཁོར་ལོ།རྟ་བོང་འདུལ་བཅོས་སྒ་རྒྱགརྒྱ་ནག་གླང་རྩིས་སོགས་ལ་བརྟེན་ནས་དུས་བཞིའི་གནམ་གཤིས་དྲོ་གྲང་དང་།ཁ་ཆར་འབབ་མིན།ས་ཞིང་འདེབས་བཀོལ་སོགས་ཀྱི་དུས་ཚོད་ཤེས་པ།ཡང་འབྲོག་པའི་རུ་བ་སྐྱས་སྤོར།དཀར་ནག་ཕྱུགས་ཀྱི་ཕྲུ་གུ་སྐྱེ་བའི་དུས་ཚོད་ཐོག་ཏུ་ཁེལ་ན་བཟང་བ།མ་ཁེལ་ན་ངན་ཚུལ་སོགས་ཀྱིས་སྤང་བླངས་ལེགས་པར་གསུངས་པ་ལ་བརྟེན་ནས་ཞིང་འབྲོག་མང་ཚོགས་ཀྱི་ཐོན་སྐྱེད་གོང་ནས་གོང་སྤེལ་གཏོང་དགོས་མོད།དེ་ལ་རྒྱབ་ཀྱིས་ཕྱོགས་པ་འགའ་ཞིག་གིས་དུས་རྩིས་ལ་སྦྱངས་ནས་ལི་ཐོ་ཕུད་ན་ཕན་ནུས་དང་དགེ་མཚན་མེད་ཚུལ་སོགས་སྨྲ་བའི་སྨྱོན་པ་མགོ་འཐོམས་ཚོས།འཇིག་རྟེན་ཐོག་འཕྲལ་གྱི་བྱ་བ་སྒྲུབ་པའི་ལག་ཆ་གཙོ་བོ་ནག་རྩིས༼གསོན་གཤིན་གྱི་རྩིས་འདེབས་པ་སོགས་བྱས་ནས་སྒོར་རེ་བཙལ་ཐབས་འགྲིག་ན།དེས་ཆོག་ཅེས་ཁེངས་པ་འཛིན་པ་རྣམས་ལ་ཟེར།༽ཤེས་དགོས་ཞེས་ཀུ་ཅོ་འདོན་བཞིན་ཡོད་མོད།དེ་ནི་མཛུབ་མོ་སྡུག་བསྔལ་བར་བྱེད་པ་འགའ་ཞིག་གིས་སྡུག་གཏམ་ལས་མ་འདས་སྙམ།སྤྱིར་བོད་ཀྱི་སྐར་ནག་རྩིས་ཀྱི་རིག་པ་འདི་ཉིད་ཚན་རིག་དང་མཐུན་པའི་འཛམ་གླིང་སྤྱིའི་རིག་གནས་ཤིག་ཡིན་པར་མ་ཟད།ཞིང་འབྲོག་མང་ཚོགས་ལ་མཁོ་གལ་ཆེ་བའི་རིག་པའི་ནོར་མཆོག་ཅིག་ཡིན་ཞེས་རྒྱལ་ཁབ་ཕྱི་ནང་གི་མཁས་དབང་ཚང་མས་མ་བགྲོས་གཅིག་མཐུན་སྒོས་གསུངས་པ་ནི་དོན་ལ་གནས་པའི་བདེན་གཏམ་ཁོ་ནའོ།།